section_heading: Životopis
paragraph_text: Bobby Solo bio je, poput mnogih mladića tog vremena, veliki obožavatelj Elvisa Presleya, zato je učio svirati gitaru, skladati i pjevati. U svemu je oponašao Elvisa, u frizuri, načinu pjevanja, pa je tako dobio svoj nadimak. Uočili su ga menadžeri iz talijanske diskografske tvrtke - Dischi Ricordi i objavili mu prvu singl ploču "Ora che sei già una donna" / "Valeria" (1963.) Nakon toga nastupio je 1964. na Festivalu Sanremo s pjesmom "Una lacrima sul viso" i napravio skandal zato što je pjevanje odglumio (pjevao je na playback), što je tada bilo zabranjeno. Zbog toga je diskvalificiran, ali to nije nimalo omelo uspjeh kod publike - pjesma je postala veliki hit, ne samo u Italiji već u cijelom svijetu, pa i u ondašnjoj Jugoslaviji. To je bila jedna vrlo pjevna balada, koju je on sa svojim baritonom solidno otpjevao. Pjesma je imala za ono vrijeme i neobično moderan aranžman, naglašeni ritam (bas-gitare) i efektnu solo dionicu gitare (s izobličenjem zvuka uz pomoć tada vrlo aktualnog fercerera). Bobby Solo je od tada postao zvijezda.